b'\n_START_ARTICLE_\nEdelman Jurin\xc4\x8di\xc4\x8d\n_START_SECTION_\n\xc5\xbdivljenjepis\n_START_PARAGRAPH_\nRodil se je v dru\xc5\xbeini o\xc4\x8deta Antona in matere Vide Bembi\xc4\x8d v Bor\xc5\xa1tu pri Kopru. Kot otrok je nekaj let \xc5\xbeivel v Izoli, nato pa se je kot mladoletni prestopnik moral odseliti v Bor\xc5\xa1t pri Kopru, kjer je se je seznanil s kme\xc4\x8dkimi opravili in pode\xc5\xbeelsko Istro. Prav ta izku\xc5\xa1nja je bila zanj prelomna, saj je v ruralni pokrajini na\xc5\xa1el neusahljiv vir literarnega navdiha. Ko je kon\xc4\x8dal osnovno \xc5\xa1olo in se osamosvojil, se je preselil v mesto, nazaj v Izolo. Zaklju\xc4\x8dil je poklicno tesarsko \xc5\xa1olo, odslu\xc5\xbeil voja\xc5\xa1ki rok, diplomiral na Pedago\xc5\xa1ki fakulteti v Kopru in nato \xc5\xa1e na Visoki \xc5\xa1oli za organizacijo dela v Kranju._NEWLINE_Njegovo pesni\xc5\xa1ko nadarjenost je prvi opazil Marjan Tom\xc5\xa1i\xc4\x8d, ki je pou\xc4\x8deval sloven\xc5\xa1\xc4\x8dino v Marezigah. Mladega Jurin\xc4\x8di\xc4\x8da je spodbujal pri pisanju in mu pomagal pri prvih objavah. Jurin\xc4\x8di\xc4\x8d je v naslednjih letih objavil svoja dela v \xc5\xa1tevilnih revijah, med drugimi v Mladih potih, Kapljah, Obali, Prostoru in \xc4\x8dasu, Idrijskih razgledih, Sodobnosti, Primorskih sre\xc4\x8danjih, Dialogih, Problemih, Fontani, Mladini in Agrasu. Poleg pesmi je objavljal tudi kratko prozo in se tako v slovenski Istri uveljavil kot pesnik in pisatelj kratkih proznih tekstov._NEWLINE_Svojo prvo samostojno pesni\xc5\xa1ko zbirko je izdal leta 1973, ko je pri Zalo\xc5\xbeni\xc5\xa1tvu tr\xc5\xbea\xc5\xa1kega tiska in Lipa iz\xc5\xa1la pesni\xc5\xa1ka zbirka Pesni\xc5\xa1ki list (\xc5\xa1t. 7)._NEWLINE_Jurin\xc4\x8di\xc4\x8d je prejemnik nagrade Alojza Kocjan\xc4\x8di\xc4\x8da, \xc4\x8dlan Dru\xc5\xa1tva slovenskih pisateljev, soustanovitelj Zdru\xc5\xbeenja knji\xc5\xbeevnikov Primorske, kjer je imel dolgo \xc4\x8dasa tudi vlogo \xc4\x8dlana upravnega odbora. Bil je eden glavnih pobudnikov pri ustanovitvi literarne revije Fontana, pri kateri \xc5\xa1e vedno sodeluje, sodeloval pa je tudi pri ustanovitvi revije Agras, je pa tudi predsednik KUD Faral._NEWLINE_Poleg literarnega dela se je Jurin\xc4\x8di\xc4\x8d aktivno tudi dru\xc5\xbebeno anga\xc5\xbeiral v Mladinskih delovnih brigadah, kasneje pa kot ozave\xc5\xa1\xc4\x8den prebivalec ob\xc4\x8dine Ankaran.'